**Ministru kabineta noteikumu projekta „Grozījumi Ministru kabineta 2010.gada 1.jūnija noteikumos Nr.496 „Kritiskās infrastruktūras, tajā skaitā Eiropas kritiskās infrastruktūras, apzināšanas un drošības pasākumu plānošanas un īstenošanas kārtība”” sākotnējās ietekmes novērtējuma ziņojums**

**(anotācija)**

|  |
| --- |
| I. Tiesību akta projekta izstrādes nepieciešamība |
| 1. | Pamatojums | Saskaņā ar 2012.gada 10.aprīļa Ministru kabineta sēdē (prot.Nr.19, 39.§, 2.p.) nolemto, lai ieviestu tiesisko regulējumu visos normatīvajos aktos atbilstoši Ministru kabineta 2011.gada 15.novembra sēdē atbalstītajos likumprojektos "Grozījumi Civillikumā", "Grozījumi Civilprocesa likumā" un "Grozījumi Bāriņtiesu likumā (prot. Nr.67 45., 46. un 47.§) paredzētajām izmaiņām rīcības spējas tiesiskajā regulējumā, kā arī Apvienoto Nāciju Organizācijas Konvencijai par personu ar invaliditāti tiesībām, visām ministrijām atbilstoši to kompetencei sešu mēnešu laikā no likumprojektu stāšanās spēkā uzdots sagatavot un iesniegt noteiktā kārtībā Ministru kabinetā attiecīgus normatīvo aktu projektus. |
| 2. | Pašreizējā situācija un problēmas | Atbilstoši Nacionālās drošības likuma 22.2 pantam, kritiskā infrastruktūra ir Latvijas Republikā izvietoti objekti, sistēmas vai to daļas, kuras ir būtiskas svarīgu sabiedrības funkciju īstenošanas, kā arī cilvēku veselības aizsardzības, drošības, ekonomiskās vai sociālās labklājības nodrošināšanai un kuru iznīcināšana vai darbības traucējumi būtiski ietekmētu valsts funkciju īstenošanu.Ministru kabineta 2010.gada 1.jūnija noteikumu Nr.496 „Kritiskās infrastruktūras, tajā skaitā Eiropas kritiskās infrastruktūras, apzināšanas un drošības pasākumu plānošanas un īstenošanas kārtība” (turpmāk – noteikumi Nr.496) 25.punkts nosaka, ka kritiskās infrastruktūras vai Eiropas kritiskās infrastruktūras īpašnieks vai tiesiskais valdītājs norīko par infrastruktūras drošību atbildīgo amatpersonu un nosaka tās uzdevumus. Minēto noteikumu 26.punkts nosaka, kādām prasībām ir jāatbilst par kritiskās infrastruktūras vai Eiropas kritiskās infrastruktūras drošību atbildīgajai amatpersonai, un 26.5.apakšpunkts paredz, ka par kritiskās infrastruktūras vai Eiropas kritiskās infrastruktūras drošības atbildīgo personu var būt persona, kura nav atzīta par rīcībnespējīgu likumā noteiktajā kārtībā. Par kritiskās infrastruktūras vai Eiropas kritiskās infrastruktūras drošību atbildīgā amatpersona plāno kritiskās infrastruktūras vai Eiropas kritiskās infrastruktūras drošības pasākumus un izstrādā un saskaņo kritiskās infrastruktūras civilās aizsardzības plānu atbilstoši normatīvajiem aktiem par civilās aizsardzības plāna izstrādāšanu atbilstoši noteikumu Nr.496 29.punktam. Nacionālās drošības likuma 22.2 panta ceturtā un piektā daļa nosaka, ka kritiskās infrastruktūras, tajā skaitā Eiropas kritiskās infrastruktūras, īpašnieks vai tiesiskais valdītājs nodrošina drošības pasākumu plānošanu un īstenošanu un nosaka iekšējiem drošības pasākumus reglamentējošiem dokumentiem ierobežotas pieejamības informācijas statusu. Noteikumu Nr.496 pielikums nosaka kritiskās infrastruktūras vai Eiropas kritiskās infrastruktūras drošības pasākumus reglamentējošajos dokumentos obligāti iekļaujamo informāciju, piemēram, informācija par ārējā perimetra aizsardzību, iekļūšanas kontroli kritiskajā infrastruktūrā vai Eiropas kritiskajā infrastruktūrā vai tās teritorijā, ierobežotas piekļuves zonām, apsardzes personāla funkcijām, videonovērošanas un signalizācijas sistēmām.Atbilstoši Informācijas atklātības likuma 5.panta pirmajai daļai, ierobežotas pieejamības informācija ir tāda informācija, kura ir paredzēta ierobežotam personu lokam sakarā ar darba vai dienesta pienākumu veikšanu un kuras izpaušana vai nozaudēšana šīs informācijas rakstura un satura dēļ apgrūtina vai var apgrūtināt iestādes darbību, nodara vai var nodarīt kaitējumu personu likumiskajām interesēm.2013.gada 1.janvārī stājās spēkā grozījumi Civillikumā, kuri vairs neparedz iespēju noteikt personai pilnu rīcībnespēju, bet gan noteikt personai ierobežotu rīcībspēju. Civillikuma 217.panta otrās daļas 1., 1.1 un 2.punkts nosaka, ka aizgādnību nodibina pār personām ar garīga rakstura vai citiem veselības traucējumiem, kuru rīcībspēju ierobežojusi tiesa, pār personām ar garīga rakstura vai citiem veselības traucējumiem steidzamos gadījumos bez rīcībspējas ierobežošanas un pār personām izlaidīgas vai izšķērdīgas dzīves dēļ vai pār personām, kuras alkohola vai citu apreibinošo vielu pārmērīgas lietošanas dēļ draud novest sevi vai savu ģimeni trūkumā vai nabadzībā un kuru rīcībspēju ierobežojusi tiesa.Ņemot vērā Nacionālās drošības likuma 3.panta otrās daļas 1.punktā noteikto nacionālās drošības sistēmas uzdevumu savlaicīgi prognozēt un novērst valsts iekšējo un ārējo apdraudējumu, garantēt valsts aizsardzību, sabiedrības drošību un tās demokrātisku attīstību, nepieciešams noteikumu Nr.496 26.5.apakšpunktā noteikt, ka par kritiskās infrastruktūras vai Eiropas kritiskās infrastruktūras drošību atbildīgā amatpersona var būt persona, pār kuru nav nodibināta aizgādnība. Izvērtējot, vai personai, pār kuru ir nodibināta aizgādnība, uzliktais ierobežojums ir samērīgs ar leģitīmo mērķi, kuru valsts vēlas sasniegt, uzliekot ierobežojumus, jānorāda, ka likumdevējam ir plaša rīcības brīvība izvēloties mehānismu, lai nodrošinātu valsts noslēpumu vai citas klasificētas informācijas aizsardzību (Lietuvas konstitucionālās tiesas 2007.gada 15.maija spriedums lietā Nr.7/04-8/04). Tādējādi valstij ir tiesības, izvirzot attiecīgās prasības personai, kura strādā ar ierobežotas pieejamības informāciju, ņemt vērā ne tikai personas lojalitāti pret valsti, bet arī uzticamību un attiecīgi vērtēt personas īpašības. Valstij ir jāizvērtē, vai ir pamats neuzticēties personai, un vai pastāv risks, ka persona var prettiesiski izpaust ierobežotas pieejamības informāciju, tādējādi radot draudus valsts neatkarībai, tās konstitucionālajai iekārtai un teritoriālajai integritātei, sabiedrības brīvas attīstības perspektīvām, labklājībai un stabilitātei. Lai neradītu draudus nacionālajai drošībai, strādāt ar ierobežotas pieejamības informāciju saistībā ar kritisko infrastruktūru, jāatļauj tikai tām personām, kuru personiskās īpašības nepieļautu risku, ka ierobežotas pieejamības informācija varētu tikt izpausta. Vienlaikus Latvijas Satversmes tiesa 2005.gada 17.oktobra spriedumā Nr.2005-07-01 norādīja, ka starptautiskajās vienošanās ir noteikts, ka personāla atlases process jāplāno tā, lai varētu izvērtēt, vai konkrētai personai – ņemot vērā tās lojalitāti un uzticamību – var piešķirt tiesības uz sākotnēju un arī ilgstošu piekļūšanu klasificētai informācijai. Citādi var rasties nevajadzīgs risks. Noteikumu Nr.496 3.punkts nosaka, lai izvērtētu un pilnveidotu kritiskās infrastruktūras, tajā skaitā Eiropas kritiskās infrastruktūras, sistēmu un drošības pasākumu kopumu, Ministru kabinets izveido nacionālās drošības starpinstitūciju komisiju (turpmāk – komisija). Minēto noteikumu 6.punkts uzskaita tās institūcijas, no kurām pilnvaro amatpersonas dalībai komisijā. Atbilstoši Informācijas tehnoloģiju drošības likumam Latvijā galvenā institūcija, kas darbojas informācijas tehnoloģiju drošības jomā ir Informācijas tehnoloģiju drošības incidentu novēršanas institūcija, kuras kompetencē ir arī noteikts jautājumu loks attiecībā uz informācijas tehnoloģiju kritisko infrastruktūru. Papildus jānorāda, ka nereti komisijā deleģētās institūcijas vēlas nomainīt tajā pilnvarotās amatpersonas, līdz ar to, lai nodrošinātu vienkāršāku minētās komisijas administrēšanu un atslogotu Ministru kabinetu, nepieciešams noteikt, ka iekšlietu ministrs apstiprina komisijas sastāvu. Turklāt noteikumi Nr.496 jau pašreiz nosaka, ka komisijas priekšsēdētājs un sekretārs ir Iekšlietu ministrijas pilnvarota amatpersona, bet priekšsēdētāja vietnieks ir Drošības policijas pilnvarota amatpersona. Ņemot vērā minēto, nepieciešams attiecīgi precizēt noteikumus Nr.496. |
| 3. | Saistītie politikas ietekmes novērtējumi un pētījumi | Projekts šo jomu neskar. |
| 4. | Tiesiskā regulējuma mērķis un būtība | Projektā ir noteikts, ka komisija ir koleģiāla konsultatīva institūcija, kura izvērtē un pilnveido kritiskās infrastruktūras, tajā skaitā Eiropas kritiskās infrastruktūras, sistēmu un drošības pasākumu kopumu, un tās sastāvu apstiprina iekšlietu ministrs. Vienlaikus projekts paredz, ka dalībai minētajā komisijā nepieciešams pilnvarot amatpersonu no Informācijas tehnoloģiju drošības incidentu novēršanas institūcijas.Papildus projektā ir noteikts, ka par kritiskās infrastruktūras vai Eiropas kritiskās infrastruktūras drošību atbildīgo amatpersonu var būt persona, pār kuru nav nodibināta aizgādnība. |
| 5. | Projekta izstrādē iesaistītās institūcijas | Projekts šo jomu neskar. |
| 6. | Iemesli, kādēļ netika nodrošināta sabiedrības līdzdalība | Projekts šo jomu neskar. |
| 7. |  Cita informācija | Nav |
| **II. Tiesību akta projekta ietekme uz sabiedrību** |
| 1. | Sabiedrības mērķgrupa | Sabiedrības mērķgrupa ir personas, pār kurām ir nodibināta aizgādnība. |
| 2. | Citas sabiedrības grupas (bez mērķgrupas), kuras tiesiskais regulējums arī ietekmē vai varētu ietekmēt | Projekts šo jomu neskar. |
| 3. | Tiesiskā regulējuma finansiālā ietekme | Projekts šo jomu neskar. |
| 4. | Tiesiskā regulējuma nefinansiālā ietekme | Projekts šo jomu neskar. |
| 5. | Administratīvās procedūras raksturojums | Projekts šo jomu neskar. |
| 6. | Administratīvo izmaksu monetārs novērtējums | Projekts šo jomu neskar. |
| 7. | Cita informācija | Nav. |

Anotācijas III, IV, V, VI un VII sadaļa –projekts šīs jomas neskar.

Iekšlietu ministrs R. Kozlovskis

Vīza: valsts sekretāre I.Pētersone-Godmane

14.05.2013. 13:13

1133

D. Radzeviča

67219418, dace.radzevica@iem.gov.lv